म्हापशेंः मेंढरां तशेंच गोरवाक खावपा खातीर तण आनी पियेवपा खातीर उदक मेळना म्हणून गाईकवाडी निपाणी आनी बत्तीस शिराळा वाठारांतल्या गवळी समाजातले मेंढपाळ कुटूंबांनी सध्या बार्देशांत मुक्काम केला. दर वर्सा प्रमाणे फाटल्या तीन म्हयन्यां सावन ही कुटूंबां तांच्या सुमार 500 मेंढरां आनी गोरवां वांगडा फिरतेर आसात. सध्या गिरी, सुकूर वाठारांत हीं कुटूंबा रावतात.
 गाईकवाडी- निपाणी हांगचो मेंढपाळ मारुती ढोणेन सांगले की खावड मेळना म्हणून दर वर्सा गिमाळ्यांत आमच्या सारकी मेंढपाळ कुटूंबांक स्थलांतर करचे पडटा. सैमीक स्थिती सुदारतगीर आमी परत आमच्या गांवांनी वतात. सध्या आमच्या दोन कुटूंबातले पंदरा जाण सुकूर वाठारांत रावतात आनी फुडल्या चार पांच दिसां उपरांत आमी परत गांवांत वचपाक सुरवात करतले.
 मेंढरा पाळप हेंच आमचें पोट भरपाचें साधन आसा. तांचेर आमचो संसार चलता. आमचे थंय गिमाळ्यांत पांचवें तण मेळना. उदकाची सामको उणाव आसता. ताका लागून डिसेंबर-जानेवारीत आमी गांवांतल्यान भायर सरतात आनी पावसाक सुरवात जावचे पयलीं गांवांत परत येतात. गोंयांत सद्या चड खर गिमाळो आसा. आमकां तो सोसना मात जनावरांक बरें तण मेळटा हाची खोशी आसता अशें ढोणेन सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 